LESON 6
Wanem Gud Samting Nao Mifala Kasem From Wei for Worship Tugeta?
Mifala evritaem go long olketa Christian meeting bilong mifala nomata hem big rain or Kingdom Hall stap farawe. Nomata Olketa Jehovah’s Witness taed bihaen olketa waka full day or laef bilong olketa no isi, olketa barava traem best for hipap tugeta for worship. Why nao olsem?
Hem mekem mifala for stap gud and hapi. Taem Paul storyim olketa wea iumi worship tugeta insaed kongregeson hem sei “iumi mas barava tingim narawan.” (Hebrew 10:24) Disfala toktok savve minim tu for savve gud long olketa. So Paul encouragem iumi for tingim and helpem olketa narawan. Taem iumi savve gud long olketa nara Christian famili, maet iumi faendaot sem hard taem wea iumi kasem, olketa kasem tu, and example bilong olketa savve helpem iumi for gohed strong and no givap.
Mifala garem olketa gudfala fren. Evriwan wea hipap long olketa meeting bilong mifala fren gud tugeta. Samfala taem mifala savve hapitaem tugeta tu. Wanem gud samting nao mifala kasem from diswan? Hem helpem mifala for tinghae long olketa narawan long kongregeson, wea mekem mifala evriwan garem love for narawan. From diswan, taem eniwan long kongregeson kasem hard taem, mifala kwiktaem for helpem olketa bikos mifala evriwan fren gud finis. (Proverbs 17:17) Wei wea mifala fren gud tugeta showimaot mifala lovem and tingim evriwan long kongregeson, no tu-thri nomoa.—1 Corinth 12:25, 26.
Mifala encouragem iu for chusim olketa wea duim wanem God laekem nao for fren bilong iu tu. Olketa Jehovah’s Witness nao pipol wea duim wanem God hem laekem. So plis no hol bak for kam hipap witim mifala.
Why nao hem gud for iumi hipap tugeta long olketa meeting?
Wanem taem nao bae iu laek for kam meetim olketa long kongregeson bilong mifala?
hat_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn